text: De spiller sommerferie-bob i laden
  20 juli 2014 kl. 14.16
  Laden på Museumsgården Karensminde ved Grindsted blev i dag invaderet af bob-spillere.
  De stødte til brikkerne og skød dem i hul.
  Bobtimisterne fra Krogager, havde i dag sat bob-borde op og spillede på livet løs. Det gjorde de som et led i sommerferieaktiviteterne på Karensminde, og for at udbrede kendskabet til spillet, der ellers er populært på de kanter.
  Bobtimisterne består primært af ældre mænd. Fem gange hver vinter spiller de større turneringer, hvor flere end 100 bob-spillere er i gang. Her spilles der to mod to.
  På tirsdag spiller Bobtimisterne igen på Karensminde.
  